Pulguksa

Pulguksa (kórejsky 불국사, čínsky 佛國寺; doslova "Chrám Budhovej krajiny") je budhistický kláštor v juhokórejskej provincii Severný Kjongsang, neďaleko mesta Kjongdžu. Ide o významnú pamiatku, ktorá vznikla v čase juhokórejského kráľovstva Silla (57 pred Kr. – 935). Hoci niektorí umiestňujú jej pôvod už do 6. storočia, zvyčajne sa uvádza, že ho založil v roku 751 ako verejnú svätyňu na počesť svojich rodičov vo vtedajšom živote prvý minister Kim Te-song. Súčasne dal o 4 km ďalej vybudovať aj súkromnú jaskynnú pustovňu Sokkuram na uctenie rodičov zo svojho predošlého života. Kláštor postavili na kamenných terasách a mal okolo dvesto drevených budov. Na konci 16. storočia ho takmer zrovnali so zemou Japonci, v ďalších storočiach bol opakovane obnovovaný. Poslednou dôkladnou rekonštrukciou prešiel celý komplex v rokoch 1969 - 1973. V kláštore sa nachádza sedem tzv. národných pokladov – pagody Tabotchap a Sokkatchap, tri kamenné mosty symbolizujúce prechod do duchovného, Budhovho sveta, a dve pozlatené bronzové sochy z 8. storočia. V roku 1995 bol kláštor spolu s neďalekou pustovňou Sokkuram zapísaný na zoznam svetového dedičstva UNESCO. Literatúra Ivana Gruberová: Jak se prodavač papíru stal Buddhou. Vyd. DharmaGaia, Praha 2006 The Discovery of Korea. Vyd. Discovery media, Soul 2004 Iné projekty Commons ponúka multimediálne súbory na tému Pulguksa Externé odkazy Stránka UNESCO Bulguksa Official site Korean National Heritage Online: Bulguksa Oriental Architecture profile Zdroj Tento článok je čiastočný alebo úplný preklad článku Klášter Pulguksa na českej Wikipédii.